Pengkomersialan teknologi minyak sawit cecah nilai pasaran RM3 bilion
KUALA LUMPUR: Kira-kira 30.4 peratus teknologi minyak sawit Malaysia telah dikomersialkan
setakat ini dengan nilai pasaran mencecah RM3 bilion yang memberi manfaat
kepada kemajuan industri sawit meliputi keseluruhan rantaian pengeluaran.  Lembaga Minyak Sawit Malaysia (MPOB) berkata di sektor huluan, kemajuan
teknologi dan penemuan saintifik adalah bertujuan untuk meningkatkan lagi
pengeluaran hasil sawit. “Ini meliputi penggunaan tanaman bermanfaat dan semburan udara penggunaan
kulat bagi kawalan serangga perosak ulat bungkus dan kumbang badak serta
formulasi baja bio bagi mengawal penyakit pokok sawit.  “MPOB boleh berbangga dengan kejayaan inovasi teknologi apabila berjaya
mencipta dan melancarkan 667 teknologi merangkumi semua sektor dalam industri
sawit sejak 20 tahun lepas,” kata Ketua Pengarahnya Dr Ahmad Parveez Ghulam
Kadir. Beliau berkata demikian dalam satu kenyataan bersempena dengan sambutan
ulang tahun ke-20 MPOB yang melakar pencapaian dalam penyelidikan, pembangunan
teknologi dan inovasi dalam industri sawit.  Ditubuhkan pada 1 Mei 2000, melalui penggabungan PORIM dan PORLA, MPOB
telah mencapai banyak kejayaan sepanjang 20 tahun perjalanannya untuk menjadi
satu organisasi yang berwibawa menyumbang kepada kemajuan industri sawit
negara. Pembangunan jentera perladangan dan penggunaannya dalam operasi ladang
sawit meningkatkan kecekapan kerja-kerja penuaian buah sawit, pengutipan dan
pengumpulan buah lerai, dan pengangkutan dalam ladang telah meningkatkan
produktiviti pekerja dan kecekapan pengurusan ladang. Sementara itu, kemajuan dalam penyelidikan biakbaka dan bioteknologi MPOB
telah berjaya menghasilkan bahan tanaman sawit iaitu siri PS1 hingga PS13
melalui pengumpulan pelbagai baka sawit terbaik. Bahan tanaman sawit siri PS mempunyai ciri-ciri unggul seperti pokok renek,
hasil tinggi, tangkai panjang dan tinggi kandungan Vitamin E tokotrienol. Satu lagi pencapaian adalah program penyelidikan genom yang dapat
meningkatkan pengeluaran hasil tanaman sawit melalui pemilihan bahan tanaman
berkualiti serta mengurangkan pencemaran bahan tanaman yang berkualiti rendah
di peringkat awal semasa fasa percambahan anak benih dan di tapak semaian. Teknik bioteknologi seperti kultur tisu, kaedah penyelidikan molekul serta
teknologi moden yang merangkumi penjujukan gen, genomik dan kejuruteraan
genetik berupaya meningkatkan pengeluaran minyak sawit secara teori sehingga 18
tan sehektar setahun. MPOB mencatat pencapaian penting apabila menjadi organisasi pertama yang
berjaya melaksanakan penjujukan gen sawit pada 2005. Penemuan penting ini adalah pemangkin kepada kajian jujukan genom sawit
pada 2009. “Ini membolehkan pengenalpastian gen yang mempengaruhi sifat agronomi
penting pokok sawit. Adaptasi hasil penemuan ini kepada kit ujian diagnostik
molekul akan membantu meningkatkan kecekapan bidang biak baka sawit,” kata Dr
Ahmad. – Bernama 
See author's posts
